CELEX: 52016PC0314
Language: sl
Date: 2016-06-30
Title: Predlog SKLEP EVROPSKEGA PARLAMENTA IN SVETA o sprostitvi varnostne rezerve v letu 2017

EVROPSKA KOMISIJA
            Bruselj, 30.6.2016
            COM(2016) 314 final
            Predlog
            SKLEP EVROPSKEGA PARLAMENTA IN SVETA
            o sprostitvi varnostne rezerve v letu 2017
            
               
         
         
            
               OBRAZLOŽITVENI MEMORANDUM
            
            
               1.OZADJE PREDLOGA
            
            
               Uredba Sveta (EU, Euratom) št. 1311/2013 z dne 2. decembra 2013 o večletnem finančnem okviru za obdobje 2014–2020
                  1
                (v nadaljnjem besedilu: uredba o večletnem finančnem okviru) kot skrajno možnost za odziv na nepredvidene okoliščine omogoča sprostitev varnostne rezerve v višini do 0,03 % bruto nacionalnega dohodka za EU-28. V tehnični prilagoditvi večletnega finančnega okvira za leto 2017
                  2
                na podlagi člena 6 uredbe o večletnem finančnem okviru je absolutni znesek varnostne rezerve za leto 2017 določen na 4 496,8 milijona EUR.
            
            
               Komisija v skladu s členom 13 uredbe o večletnem finančnem okviru in po preučitvi vseh možnosti za financiranje dodatnih in nepredvidenih potreb po sredstvih predlaga sprostitev varnostne rezerve za leto 2017 v višini 1 164,4 milijona EUR za dopolnitev odobritev za prevzem obveznosti, povezanih z odhodki v razdelku 3 splošnega proračuna Evropske unije za proračunsko leto 2017, nad zgornjo mejo obveznosti v višini 2 578 milijonov EUR v tekočih cenah.
            
            
               Komisija je v skladu s točko 14 Medinstitucionalnega sporazuma z dne 2. decembra 2013 med Evropskim parlamentom, Svetom in Komisijo o proračunski disciplini, sodelovanju v proračunskih zadevah in dobrem finančnem poslovodenju
                  3
                preučila možnosti za prerazporeditev večjih zneskov v okviru veljavnega proračuna. V skladu s členom 13(3) uredbe o večletnem finančnem okviru Komisija predlaga, da se okrepitev zgornje meje odhodkov za razdelek 3 pokrije, kot sledi: 650,0 milijona EUR se v letu 2017 pokrije z nedodeljeno razliko do zgornje meje za odhodke v razdelku 2, 514,4 milijona EUR pa z nedodeljeno razliko do zgornje meje v razdelku 5.
            
            
               Skupaj s tem predlogom Komisije je bil podan predlog, da se za razdelek 3 uporabi tudi celotni znesek instrumenta prilagodljivosti
                  4
               , ki je na voljo za leto 2017 (530 milijonov EUR).
            
            
               2.UTEMELJITEV SPROSTITVE VARNOSTNE REZERVE
            
            
               2.1.UVOD 
            
            
               Notranja razsežnost migracijske, begunske in varnostne krize se financira iz razdelka 3 v okviru Sklada za azil, migracije in vključevanje, Sklada za notranjo varnost ter prek specializiranih agencij, kot so Frontex, EASO in eu-Lisa in Europol. Svet je leta 2016 sprejel nov instrument za zagotavljanje nujne pomoči v Uniji, ki bo v letu 2017 še naprej zagotavljal nujno pomoč humanitarne narave v odziv na trenutni pritok beguncev in migrantov v Unijo. 
            
            
               Zgornja meja za odhodke razdelka 3 v letu 2017 znaša 2 578 milijonov EUR v tekočih cenah. Odobritve za prevzem obveznosti, odobrene za razdelek 3 v proračunu za leto 2016, znašajo 4 052 milijonov EUR, za kar je bilo treba uporabiti celoten razpoložljiv instrument prilagodljivosti v višini 1 506 milijonov EUR nad zgornjo mejo razdelka 3, v skladu s členom 11(2) uredbe o večletnem finančnem okviru.
            
            
               Komisija predlaga uporabo vseh 530 milijonov EUR letne zgornje meje instrumenta prilagodljivosti, ki je v letu 2017 na voljo za povečanje porabe nad zgornjo mejo razdelka 3.
            
            
               Vendar je pričakovati, da bodo proračunske potrebe za obvladovanje posledic migracijske, begunske in varnostne krize v letu 2017 vsaj tolikšne kot v letu 2016. Komisija je v okviru odziva politik predlagala vrsto strukturnih ukrepov v zvezi z varnostjo in upravljanjem zunanjih meja, reformo skupnega evropskega azilnega sistema, vključevanjem in vračanjem. 
            
            
               Izdatki, povezani z migracijami, begunci in varnostjo v razdelku 3 predstavljajo več kot 70 % skupnih odhodkov v okviru zgornje meje. Komisija je skrbno preučila vse možnosti za prerazporeditev in predlaga zmanjšanje ravni odobritev (v primerjavi s finančnim načrtovanjem) za živila in krmo ter mehanizem na področju civilne zaščite. Kljub temu je manevrski prostor omejen zaradi majhnosti programov in novih zahtev, kot so novi nujni ukrepi na področju zdravja rastlin, predvidenega v uredbi o živilih in krmi za leto 2017. Zato je s prerazporeditvijo odobritev znotraj razdelka 3 mogoče pokriti le majhen delež dodatnih potreb, povezanih z migracijami in begunci.
            
            
               Zato je edini možen način za kritje proračunskih potreb sprostitev varnostne rezerve. Razpoložljivost razlik do zgornje meje v drugih razdelkih omogoča, da se uporaba varnostne rezerve v celoti pokrije v letu 2017. 
            
            
               Odobritve plačil bodo ustrezno prilagojene v okviru zgornje meje za plačila za leto 2017, zato za plačila ni treba uporabiti varnostne rezerve. 
            
            
               2.2.VARNOSTNA REZERVA KOT SKRAJNA MOŽNOST
            
            
               V členu 13(1) uredbe o večletnem finančnem okviru je varnostna rezerva opredeljena kot skrajna možnost za odziv na nepredvidene okoliščine. Komisija v predlogu proračuna za leto 2017 po preučitvi vseh možnosti za prerazporeditev sredstev v okviru razdelka 3 predlaga, da se v celoti uporabi nedodeljena razlika do zgornje meje za obveznosti v tem razdelku. 
            
            
               Glede na to, da predlog proračuna za leto 2017 predvideva uporabo celotnega razpoložljivega zneska instrumenta prilagodljivosti (530 milijonov EUR), je sprostitev varnostne rezerve za leto 2017 v višini 1 164,4 milijona EUR edini razpoložljivi instrument za pokritje vrzeli med zgornjo mejo odhodkov razdelka 3 v letu 2017 in dodatnimi nepredvidenimi potrebami, ki so bile ocenjene za leto 2017. 
            
            
               2.3.PRORAČUNSKE POSLEDICE NEPREDVIDENIH OKOLIŠČIN V LETU 2017
            
         
         
            
               Čeprav se je migracijska, begunska in varnostna kriza začela leta 2015, se njen vpliv in posledice še naprej nenehno spreminjajo. Zaradi političnih odločitev tretjih držav glede sprejemanja beguncev na njihovo ozemlje ter odpiranja in zapiranja meja je zelo težko predvideti dolgoročen razvoj na tem področju. Te okoliščine zaradi svoje spremenljive narave in nepredvidljivosti upravičujejo uporabo varnostne rezerve kot skrajne možnosti za odzivanje na nepredvidene posledice migracijske, begunske in varnostne krize pri potrebah po odhodkih v razdelku 3.
            
            
               3.IZRAVNAVA VARNOSTNE REZERVE Z RAZLIKAMI DO ZGORNJE MEJE IZ VEČLETNEGA FINANČNEGA OKVIRA 
            
            
               Člen 13(3) uredbe o večletnem finančnem okviru zahteva, da se zneski, ki so na voljo s sprostitvijo varnostne rezerve, v celoti pokrijejo z razlikami za tekoče ali prihodnja proračunska leta.
            
            
               V skladu s členom 13(4) uredbe o večletnem finančnem okviru se kriti zneski nadalje ne sprostijo v okviru večletnega finančnega okvira, tako da skupne zgornje meje odobritev za prevzem obveznosti in odobritev plačil, določene v večletnem finančnem okviru za tekoče in prihodnja proračunska leta, niso presežene. Zato sprostitev varnostne rezerve za odobritve za prevzem obveznosti v okviru razdelka 3 v letu 2017 in z njo povezana izravnava ne sme preseči skupne zgornje meje za obveznosti za leta 2017 do 2020. 
            
            
               Ker so na voljo zadostne razlike do zgornjih mej odhodkov za leto 2017 v okviru razdelkov 2 in 5, Komisija predlaga, da se izravnava v celoti izvede v letu 2017, da ne bi prejudicirali potreb po odobritvah za prevzem obveznosti v letih 2018–2020. Znesek izravnave v razdelku 2 bo znašal 650,0 milijona EUR, tako da bo v letu 2017 ostala na razpolago razlika do zgornje meje v višini 639,3 milijona EUR. Preostali del izravnave (514,4 milijona EUR) bo krit z razliko do zgornje meje razdelka 5, pri čemer bo za leto 2017 ostala na voljo razlika do zgornje meje v višini 81,9 milijona EUR. Skupna zgornja meja za obveznosti za leto 2017 in za celotni večletni finančni okvir bo ostala nespremenjena.
            
            
               4.DODATNI ELEMENTI 
            
            
               Evropski parlament in Svet sta opozorjena, da je treba ta sklep objaviti v Uradnem listu Evropske unije pred objavo proračuna Evropske unije za leto 2017 v skladu z zadnjim stavkom člena 13(1) uredbe o večletnem finančnem okviru.
            
            
               Predlog
            
            
               SKLEP EVROPSKEGA PARLAMENTA IN SVETA
            
            
               o sprostitvi varnostne rezerve v letu 2017
            
            
               EVROPSKI PARLAMENT IN SVET EVROPSKE UNIJE STA –
            
            
               ob upoštevanju Pogodbe o delovanju Evropske unije,
            
            
               ob upoštevanju Medinstitucionalnega sporazuma z dne 2. decembra 2013 med Evropskim parlamentom, Svetom in Komisijo o proračunski disciplini, sodelovanju v proračunskih zadevah in dobrem finančnem poslovodenju
                  5
                in zlasti drugega odstavka točke 14 Sporazuma,
            
            
               ob upoštevanju predloga Evropske komisije,
            
            
               ob upoštevanju naslednjega: 
            
            
               (1) Člen 13 Uredbe Sveta št. 1311/2013
                  6
                določa varnostno rezervo v višini do 0,03 % bruto nacionalnega dohodka Unije. 
            
            
               (2) V skladu s členom 6 te uredbe je Komisija izračunala absolutni znesek varnostne rezerve za leto 2017
                  7
               .
            
            
               (3) Po preučitvi vseh drugih finančnih možnosti za odziv na nepredvidene okoliščine v okviru zgornje meje odhodkov za leto 2017 za razdelek 3, in po tem, ko je bila predlagana uporaba instrumenta prilagodljivosti za razdelek 3 v celotnem znesku 530 milijonov EUR, ki bo na voljo v letu 2017, je treba sprostiti varnostno rezervo za odzivanje na potrebe, ki izhajajo iz migracijske, begunske in varnostne krize, in sicer s povečanjem odobritev za prevzem obveznosti v razdelku 3 v okviru splošnega proračuna Evropske unije za proračunsko leto 2017 nad zgornjo mejo tega razdelka.
            
            
               (4) Ob upoštevanju teh zelo posebnih okoliščin je pogoj skrajne možnosti iz člena 13(1) Uredbe (EU, Euratom) št. 1311/2013 izpolnjen.
            
            
               (5) Da bi čim bolj skrajšali čas, potreben za sprostitev varnostne rezerve, bi se moral ta sklep uporabljati od 1. januarja 2017 –
            
         
         
            
               SPREJELA NASLEDNJI SKLEP:
            
            
               Člen 1
            
            
               V okviru splošnega proračuna Evropske unije za proračunsko leto 2017 se sprosti varnostna rezerva, da se zagotovi 1 164,4 milijona EUR v odobritvah za prevzem obveznosti nad zgornjo mejo obveznosti v razdelku 3 (Varnost in državljanstvo) večletnega finančnega okvira.
            
            
               Člen 2
            
            
               Odobritve za prevzem obveznosti v višini 1 164,4 milijona EUR, ki se sprostijo z varnostno rezervo za proračunsko leto 2017, se v letu 2017 pokrijejo z razlikami do zgornjih mej v naslednjih razdelkih:
            
            
                  (a)
                     razdelek 2 (Trajnostna rast – naravni viri): 650,0 milijona EUR;
                  (b)
                     razdelek 5 (Uprava): 514,4 milijona EUR.
            
            
               Člen 3
            
            
               Ta sklep začne veljati na dan objave v Uradnem listu Evropske unije.
            
            
               Uporablja se od 1. januarja 2017.
            
            
               V Bruslju,
            
            
               
                  Za Evropski parlament
                        Za Svet
               
               
                  Predsednik
                        Predsednik
               
            
         
         
            
                  
                     (1)
                  UL L 347, 20.12.2013, str. 884.
               
               
                  
                     (2)
                  COM(2016) 311 z dne 30. junija 2016.
               
               
                  
                     (3)
                  UL C 373, 20.12.2013, str. 1.
               
               
                  
                     (4)
                  COM(2016) 313 z dne 30. junija 2016.
               
               
                  
                     (5)
                  UL C 373, 20.12.2013, str. 1.
               
               
                  
                     (6)
                  UL L 347, 20.12.2013, str. 884.
               
               
                  
                     (7)
                  Sporočilo Komisije Svetu in Evropskemu parlamentu z dne 30. junija 2016 o tehnični prilagoditvi finančnega okvira za leto 2017 v skladu z gibanjem BND (COM(2016) 311 z dne 30. junija 2016]).